Predkladacia správa
Slovenská republika ratifikovala Európsku sociálnu chartu (revidovanú) - ďalej len „charta“ dňa 20. marca 2009 a charta nadobudla platnosť pre Slovenskú republiku 1. júna 2009 (oznámenie č. 273/2009 Z. z.)1).
Na základe čl. 21 Európskej sociálnej charty je Slovenská republika ako zmluvná strana povinná pravidelne zasielať generálnemu tajomníkovi Rady Európy správu o plnení prijatých ustanovení charty, ktorej formu stanovil výbor ministrov.
Rada Európy požiadala Slovenskú republiku o zaslanie Ôsmej správy o aplikácii vybraných článkov a odsekov Európskej sociálnej charty (revidovanej) za obdobie od 1. januára 2005 do 31. decembra 2009 týkajúcu sa článkov charty 7, 8, 16, 17, 19, 27 a článku 31 v termíne do 31. 10. 2010.

Slovenská republika predkladá správu o aplikácii nižšie uvedených článkov a odsekov charty, ktorými je viazaná, na základe výzvy Rady Európy:
· Článok 7 Právo detí a mladistvých na ochranu (odseky 1 - 10), 
· Článok 8 Právo zamestnaných žien na ochranu materstva (odseky 1 - 5), 
· Článok 16 Právo rodiny na sociálnu, právnu a hospodársku ochranu,
· Článok 17 Právo detí a mladistvých na sociálnu, právnu a hospodársku ochranu (odseky 1 a 2), 
· Článok 19 Právo migrujúcich pracovníkov a ich rodín na ochranu a pomoc [odsek 1, odsek 4 písm. a) a b), odseky 5, 6, 7, 9 a 11)],
· Článok 27 Právo pracovníkov s rodinnými zodpovednosťami na rovnaké príležitosti a na rovnaké zaobchádzanie (odseky 1, 2 a 3).
Slovenská republika neprevzala záväzky z článku 31 charty – právo na bývanie (oznámenie č. 273/2009 Z. z.).
1) Do nadobudnutia platnosti Európskej sociálnej charty (revidovanej) – oznámenie č. 273/2009 Z. z. bola Slovenská republika viazaná Európskou sociálnou chartou (oznámenie č. 329/1998 Z. z.) a jej dodatkovým protokolom z roku 1988 (oznámenie č. 330/1998 Z. z.). 





